Peter Seier Christensen (NB), 2019-12-03:
Tak for det.
Nye Borgerlige støtter ikke en klimalov.
Nye Borgerlige støtter ikke den kommende klimalov, som er under udarbejdelse af regeringen.
Og Nye Borgerlige støtter ikke dette borgerforslag.
Der er allerede et flertal af partier, som har tilsluttet sig en målsætning på 70 pct., så man kan sige, at målet i borgerforslaget allerede er blevet overhalet af virkeligheden.
Målsætningen vil uden tvivl blive 70 pct.
Dette borgerforslag foreslår en række restriktioner, som forhåbentlig ikke bliver en del af loven: delmål for enkelte sektorer, at der for alle nye lovforslag skal foretages beregninger af konsekvenser for CO 2 -udledningen, og at hvis et lovforslag fører til øget udledning, skal der findes kompenserende forslag.
Det lyder som enhver bureaukrats drøm, enhver socialists drøm – der skal styres, reguleres, planlægges, påvirkes osv.
Danmark skal ikke gå foran med langt større reduktionsmål end andre lande.
Det kan eksempelvis nævnes, at i Parisaftalen er målsætningen for Kina, som er verdens største udleder, at de blot skal stoppe med at øge deres udledning i 2030.
Det hænger overhovedet ikke sammen, når Kinas udledninger er firedoblet siden 1990.
Ud over at det kommer til at gøre os fattigere, vil det også føre til det, som kaldes lækage.
Hvis vi eksempelvis reducerer vores landbrugsproduktion i Danmark – enten fordi det besluttes politisk, eller fordi det bliver for vanskeligt for de danske landmænd at konkurrere – betyder det ikke, at produktionen forsvinder.
Efterspørgslen er der jo stadig, så varerne vil blot blive produceret et andet sted, og da danske landmænd er blandt de mest effektive i verden, vil det med stor sandsynlighed føre til, at der bliver produceret med større CO 2 -udledning til følge.
Resultatet er derfor, at den samlede CO 2 -udledning bliver større, og at Danmark bliver fattigere.
Nye Borgerlige støtter ikke den type af lov, der lægges op til her.
Vi kan ikke støtte en lov, som sætter en målsætning, men som ikke angiver, hvordan målet skal nås, eller hvad det kommer til at koste.
Så er det blot varm luft, og det gælder, uafhængigt af hvad målsætningen er.
Vi kan ikke skrive under på en blankocheck.
Nye Borgerlige vil forholde sig konstruktivt, når det kommer til konkrete tiltag.
Hvis tiltag giver mening, vil vi tilslutte os dem, men vi vil vurdere dem enkeltvis.
Nye Borgerliges klimapolitik baserer sig på fornuft, på videnskabelighed og på realisme.
At hæmme den økonomiske vækst er den forkerte måde at gribe problemet an på.
Kun et velstående land i økonomisk fremgang vil have råd til nye og renere teknologier.
At forsøge at løse problemet ved at sænke væksten er ikke vejen frem.
Ved at fremsætte fortsat økonomisk vækst vil der være midler til at udvikle nye og bedre teknologier, som kan løse problemet på rentabel vis.
Danmark har som højteknologisk land udviklet grønne teknologier, som bruges over hele verden.
For der findes kun én måde at opnå en global reduktion i CO 2 -udledningen på, og det er gennem udvikling af rentabel teknologi.
Det er muligt, at Danmark og andre dele af EU vil gå med til at sænke deres levestandard, men det får vi aldrig overtalt eksempelvis kineserne eller inderne til.
Derfor nytter det ikke noget, at Danmark skyder sig selv i foden med urealistiske mål, som ingen effekt vil have.
Det bedste, Danmark kan gøre, er at hjælpe med at sænke den globale udledning gennem udvikling af teknologi.
Danmark har allerede været med til at udvikle teknologi, som har fortrængt en udledning, som er mange gange større end Danmarks udledning.
Derfor giver det ikke mening at se på Danmarks udledning isoleret set.
Nye Borgerlige kan derfor ikke støtte borgerforslaget.